b'\n_START_ARTICLE_\nHelleristningene p\xc3\xa5 \xc3\x85skollen\n_START_PARAGRAPH_\nHelleristningene p\xc3\xa5 \xc3\x85skollen er et felt med veideristninger fra eldre steinalder i Drammen , Buskerud. _NEWLINE_P\xc3\xa5 1850-tallet ble det rapportert om en elgfigur som var hogd inn i berget ved \xc3\x85skollen. Helleristningen ble gjenfunnet i 1916 p\xc3\xa5 et ganske flatt, \xc3\xb8stvendt svaberg, ca. 60 moh. Den sentrale figuren er en to meter lang elg, og fire mindre figurer, den ene muligens en fisk eller en sel. Elgfiguren var lenge ansett som den st\xc3\xb8rste avbildningen av elg p\xc3\xa5 veideristninger, fram til den fire meter lange elgen ble funnet ved Utenga i Lier i 2013. Feltet er i dag gjerdet inn med jernstakitt og ligger i parken rett nordvest for \xc3\x85skollen Bo- og Servicesenter i Nordbyveien. Feltet har Riksantikvarens ID nr. 13191.'